Լև Ռեբետ

**Լև Միխայլովիչ Ռեբետ** (, կեղծանուն՝ *Կիլ*, ), ուկրաինացի հրապարակախոս և իրավաբան, Ուկրաինական ազգայնականների կազմակերպության առաջնորդներից մեկը։

## Կենսագրություն
Լև Կարոլ Ռեբետը ծնվել է 1912 թվականի մարտի 3-ին, Ստրի քաղաքում, փոստային սերժանտ Միխայիլ Ռեբետի և Եկատերինա Նեդոկիսի ընտանիքում: Որոշ լրատվամիջոցների տվյալներով՝ ունեցել է հրեական ծագում, ինչը կասկածի տակ է առնվում այլ լրատվամիջոցներում: Համաշխարհային ժառանգության հանրագիտարանը հաղորդում է, որ Լև Ռեբետը ծնվել է հույն կաթոլիկ ընտանիքում: Ստրի քաղաքի պատմության վերանայումը, որը նկարագրում է քաղաքի լեհական, հրեական և ուկրաինական համայնքները, Լև Ռեբետին վերագրում է վերջիններիս:

Սովորել է ուկրաինա-լեհական հանրակրթական դպրոցում, որտեղ 1928 թվականին՝ 15 տարեկան հասակում, դարձել է ՈՒԶԿ-ի անդամ և ավելի վաղ եղել է ուկրաինական «Պլաստ» սկաուտական կազմակերպության ակտիվիստ։

Դպրոցն ավարտելուց հետո՝ ավարտել է Լվովի համալսարանի իրավաբանական ֆակուլտետը։

1934 թվականից եղել է Ստրի քաղաքում Ուկրաինայի ազգայնականների ՈՒԱԿ կազմակերպության ղեկավարը։ Իոսիֆ Մասչակի ձերբակալությունից հետո՝ 1935-1938 թվականներին եղել է ՈՒԱԿ-ի տարածաշրջանային ղեկավարը։ Երկրորդ համաշխարհային պատերազմի սկսվելուց հետո տեղափոխվել է Կրակով։ ՈՒԱԿ-ի պառակտման ժամանակ աջակցել է Բանդերայի խմբակցությանը։

Գերմանիայի կողմից Խորհրդային Միության վրա հարձակումից հետո ժամանել է Լվով «ՈՒԱԿ-ի երթային խմբի» կազմում։ Երբ 1941 թվականի հունիսի 30-ին հռչակվել է ուկրաինական պետությունը, նշանակվել է Յարոսլավ Ստեցկոյի գլխավորած Ուկրաինայի կառավարության ղեկավարի տեղակալ, իսկ վերջինիս գերմանական իշխանությունների կողմից Բեռլին տեղափոխելուց հետո Լևը դարձել է կառավարության ղեկավարի պաշտոնակատար։

1941 թվականի աշնանը ձերբակալվելուց հետո մինչև 1944 թվականի հոկտեմբերը եղել է Օսվենցիմի համակենտրոնացման ճամբարում։ Այնուհետև գերմանացիները նրան ազատ են արձակել՝ հակասովետական պայքարը կազմակերպելու համար։

1944 թվականի վերջից ապրել է Մյունխենում և եղել է Ուկրաինայի ընդհանուր ազատագրական խորհրդի ներկայացուցիչ։

1945-1948 թվականներին եղել է արտասահմանյան Ուկրաինայի ազգայնականների կազմակերպություն (բանդերական շարժում) գլխավոր դատավոր։

1948 թվականից Նիկոլայ Լեբեդի, Իվան Բուտկովսկու և Միրոսլավ Պրոկոպի հետ միասին դարձել է ՈՒԱԿ(բ)-ից անջատված կազմակերպության՝ այսպես կոչված «Ուկրաինայի ազգայնականների կազմակերպություն արտասահմանում» առաջնորդներից մեկը, իսկ 1956 թվականից այն գլխավորել է Զինովի Մատլայի հետ։

## Գիտական գործունեություն
1949 թվականին պաշտպանել է դոկտորական ատենախոսություն «Պետություն և ազգ» թեմայով։

1952 թվականից եղել է դոցենտ, իսկ 1954 թվականից՝ հանրային իրավունքի պրոֆեսոր Մյունխենի Ուկրաինայի ազատ համալսարանում։

1955 թվականից՝ «Ուկրաինայի անկախություն» հասարակական-քաղաքական ամսագրի գլխավոր խմբագիր։

Ուկրաինական ազգի տեսության և պատմության վերաբերյալ բազմաթիվ աշխատությունների հեղինակ է, մասնավորապես՝ «Ազգի տեսություն», «Պետություն և ազգ», «Ուկրաինական ազգի ձևավորումը», «ՈՒԱԿ-ի լույսն ու ստվերները», «Ուկրաինացիների, ռուսների և բելառուսների ծագումը ժամանակակից խորհրդային տեսությունների լույսի ներքո»։

## Սպանություն
Լև Ռեբետը սպանվել է 1957 թվականի հոկտեմբերի 12-ին ՊԱԿ-ի գործակալ Բոգդան Ստաշինսկու կողմից, ինչպես որ հետագայում սպանվեց Ստեպան Բանդերան (1959 թվականի հոկտեմբերի 15-ին): Գործողության ընթացքին հետևել է Նիկիտա Խրուշչովը: Ուկրաինական էմիգրացիոն մամուլը հաղորդել է, որ Լև Ռեբետը մահացել է «սրտի կաթվածից», սակայն ավելի ուշ պարզվել է, որ նրան սպանել են հատուկ թույնով:

Թաղված է Մյունխենի Վալդֆրիդհոֆ գերեզմանատանը։

2010 թվականի հոկտեմբերի 30-ին վերաթաղվել է Լվովում՝ Լիչակովի գերեզմանատանը։ Վերաթաղմանը մասնակցել են քաղաքի բարձրաստիճան պաշտոնյաները՝ քաղաքապետ Անդրեյ Սադովիի գլխավորությամբ։

## Ծանոթագրություններ

## Գրականություն
* *Roman Wysocki*. Organizacja Ukraińskich Nacjonalistów w Polsce w latach 1929—1939. — Lublin, 2003.
* *Ryszard Torzecki*. Polacy i Ukraińcy: Sprawa ukraińska w czasie II wojny światowej na terenie II Rzeczypospolitej. —: PWN, 1993.
* *Ryszard Torzecki*. Kwestia ukraińska w polityce III Rzeszy, 1933—1945. —: KiW, 1972.
* *Ryszard Torzecki*. Kwestia ukraińska w Polsce w latach 1923—1929. — Kraków: Wydawnictwo Literackie, 1989.

Կատեգորիա:20-րդ դարի քաղաքական գործիչներ
Կատեգորիա:Հայտնի սպանվածներ
Կատեգորիա:Ուկրաինայի հրեաներ
Կատեգորիա:Ուկրաինայի քաղաքական գործիչներ
Կատեգորիա:Ուկրաինացի հակակոմունիստներ